**PSYKOLOGIN KONSULTAATIOT**

**Psykologit ovat kouluilla siksi, että heitä voi konsultoida kaikenlaisissa oppimiseen ja koulunkäynnin tukeen liittyvissä asioissa.**

(Perusopetuslaki)

1. **Oppilaskohtainen konsultaatio**

Konsultaatioon on pyydetty lupa vanhemmilta tai nuorelta itseltään. Psykologi kirjaa antamansa oppilaskohtaisen konsultaatiovastauksen tietojärjestelmään. Vanhemmalla tai nuorella on mahdollisuus pyytäessään saada psykologin konsultaatiovastaus kirjallisena tulosteena kyseisestä järjestelmästä. Konsultaatio voidaan toteuttaa myös kolmikantaneuvotteluna, jossa ovat läsnä vanhemmat ja/tai nuori, psykologi sekä asianosaiset koulun henkilöt. Konsultaationeuvottelua kolmikantana on hyvä käyttää arvioitaessa psykologisen tutkimuksen tarvetta. Yksittäisen oppilaan luokkahavainnointiin tulee olla vanhempien lupa.

(Oppilashuoltolaki)

**2. Työnohjauksellinen konsultaatio**

Konsultaatiossa kuvaillaan ilmiötä, oppilaan käyttäytymistä, tilannetekijöitä jne. Oppilasta ei nimetä. Psykologin konsultaatiosta ei myöskään kerrota vanhemmille tai nuorelle. Vastuu ilmiöstä ja sen hoitamisesta säilyy konsultaation saajalla. Psykologi voi tulla myös luokkaan havainnoimaan ryhmän toimintaa sekä työnohjauksellisessa että konsultatiivisessa mielessä.
(Oppilashuoltolaki)

**3. Oppimisen ja koulunkäynnin tuen ryhmät**

Psykologi toimii oppimisen ja koulunkäynnin tuen ryhmässä. Ryhmä tiedottaa lukuvuosittain vanhempia ammatillisesta kokoonpanostaan ja toiminnastaan. Vanhemmat ovat tietoisia, että heidän lapsensa asia on käsittelyssä kyseisessä ryhmässä ja vanhemmilla on mahdollisuus halutessaan osallistua oman lapsensa asian käsittelyyn. Avoimuuden ja osallisuuden periaatteet koskevat myös nuoria koululaisia heidän asioissaan.

(Perusopetuslaki)